
Sülysáp Nagyközség Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 599-5/2013
Előterjesztést készítette: Kántor Erzsébet testületi ügyintéző
Előterjesztés elkészítésének időpontja: 2013. február 7.
Előterjesztést véleményezi: -

Döntés módja: nyílt szavazás, egyszerű szótöbbség 
Mellékletek: Tájékoztató (előterjesztéshez csatolva)
E L Ő T E R J E S Z T É S

Sülysáp Nagyközség Önkormányzata Képviselő-testületének
2013. február 14-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2013. (II. 14.) ÖKT határozati javaslat

Sülysáp Nagyközség Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2013. február 7.


Horinka László s.k.


polgármester
Láttam!

Sülysáp, 2013. február 7.
Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2013. január 17-ei ülése óta 1 képviselő-testületi döntés végrehajtási határideje járt le az alábbiak szerint:

	Határozat száma
	Határozat kelte
	Döntés
	Határidő
	Állapot

	162/2012
	2012-12-12
	Sülysáp Nagyközség várossá nyilvánításának kezdeményezése
	2013-01-31
	A pályázat benyújtásra került. 


II. Tájékoztató az előző ülés óta történt fontosabb eseményekről
· Január 17-i testületi döntés követően a KEOP-os közvilágítás korszerűsítéssel kapcsolatos események felgyorsultak, a pályázat előkészítéséhez szükséges adatszolgáltatást a mai napig rendelkezésre álló mintegy három hét alatt szinte maradéktalanul teljesítettük és február 11-én várhatóan a pályázatot be tudjuk nyújtani. 
· Január 22-én Seprősné Cseri Ágota adó- és pénzügyi irodavezető, Kecser képviselő úr, valamint Mányi Zoltán, a PTÜB külsős tagja kíséretében részt vettem az adósságkonszolidációval kapcsolatos egyeztető tárgyaláson a Belügyminisztériumban. A megbeszélésen a konszolidáció mértékének emelését kérem, azzal az indokkal, hogy az önkormányzatunkat érintő feladat- és forrásátrendezés jelentős hátrányt okozott a településen. Számításaink szerint mintegy 40-50 millió forintos forráselvonást kellett elszenvednünk, figyelembe véve az adósságkonszolidáció előirányzott 50 %-os mértékét is.

· Január 24-én az Alunorm Kft. által létesített 5 db közvilágítási oszlop és lámpa átadás-átvételére került sor, melynek keretében az Alunorm Kft. ellentételezés nélkül az önkormányzat tulajdonába adta az említett oszlopokat és lámpákat, az önkormányzat pedig üzemeltetésre átadta a közvilágítást üzemeltető KÖZVIL Zrt.-nek.

· Január 30-án a SZIÁI és MFÁI igazgatóival a gyermekétkeztetéssel kapcsolatos feladatok egyeztetésére került sor. Az új feladatmegosztás nyomán – miután a gyermekétkeztetés önkormányzati feladat maradt – az önkormányzat minden olyan feladatot átvesz e vonatkozásban, ami az iskola közreműködése nélkül is végrehajtható. Így a jövőben az iskolák feladatai a következők lesznek: nyilvántartás vezetése, étkezésfelügyelet, csekkek kiosztása és a befizetett csekkek összegyűjtése. A jövőben tehát a vezetett nyilvántartás alapján az önkormányzat számolja ki az egyes tanulók étkezési térítési díját és állítja ki a csekket.
· Február 5-én és 7-én helyszíni szemlére került sor a Dózsa György út 145. szám előtti buszmegállóval kapcsolatban indult per keretében. A helyszíni szemlén a kirendelt szakértő zajszintet mért, valamint a buszmegálló más lehetséges helyszínen történő elhelyezésének lehetőségét vizsgálta. 

· Legfrissebb információk szerint február 18-án, hétfőn, a kivitelező megkezdi a csatornahálózat kiépítését, a munkavégzés helyszínei Úri út, Vasút utca, valamint a Katona József és az Iskola utca által határolt területek.

Sülysáp, 2013. február 7.

Horinka László s.k.

polgármester

